Flere nordjyske familier fik sig en slem forskrækkelse, da de i går aftes og her til morgen vendte hjem til deres bopæl. Vanen tro havde kriminelle set deres snit til at bryde ind i de efterladte huse juleaften. - Sølvtøj, smykker, penge og fladskærme er det, de går efter. Let omsættelige varer, fortæller vagtchef hos Nordjyllands Politi, Aage Pedersen. Indbruddene er sket i tidsrummet fra klokken 19 i aftes til klokken syv her til morgen. Langt de fleste tyvekoster er blevet stjålet i og omkring Aalborg. Nordjyllands Politi forventer, at de nuværende 32 indbrud kun er en lille del af det samlede antal indbrud, som vil ramme landsdelen i de kommende dage. Mange er endnu ikke kommet hjem fra venner og familie, og derfor vil tallet stige, lyder det fra politiet.

Referat:
Nordjyllands Politi har indtil videre modtaget 32 henvendelser om indbrud juleaften.